«Kon-Tiki»-regissørene lager film av «Beatles»
Filmprosjektet «Beatles», basert på Lars Saabye Christensens fortelling om fire oslogutters oppvekst på 1960-tallet har i dag fått tildelt 15,8 millioner av Norsk Filminstitutt i produksjonstilskudd. Filmen skal regisseres av Joachim Rønning og Espen Sandberg som akkurat har ferdigstilt «Kon-Tiki», som får premiere i august. Fra før har de laget tidenes en av tidenes største norske kinosuksesser, «Max Manus». - Nå har vi utviklet manus i mange år, endelig har vi klart å overføre alt det gode innholdet, den fine stemningen og den fantastiske historien til et filmmanus. Nå er filmen finansiert, så nå skal vi lete etter skuespillere, forteller produsent Jørgen Storm Rosenberg til VG Nett. Manuset er skrevet av Axel Hellstenius i dialog med Lars Saabye Christensen. Beatles-musikk er helt essensielt i Saabye Christensens roman, men å få rettigheter til bruk av Lennon/McCartneys klassikere er slett ikke billig. Storm Rosenberg forsikrer imidlertid om at dét skal med i filmen. - Beatles-musikk skal definitivt være med. Filmen skal treffe forventningene til alle som har lest en av Norges viktigste romaner gjennom tidene, sier Storm Rosenberg som også forsikrer om at miljøet i filmen skal bli 100 prosent 1960-tall.
Lars Saabye Christensens populære roman blir endelig film.